送錢公瑾長官
作者：郭祥正
朝代：宋

paragraphs: 羣山凌皓雪，修途無點塵。
寒梅數枝發，持送北歸人。
人歸向瑤闕，頭角屈以伸。
十年困塵滓，一旦乘風雲。
大用多晚年，請看釣渭濱。
又如四公子，長揖取名勳。
其餘瑣細輩，爲君何足陳。
我忝交君印，俯顔愧斯民。
疲駑追逸驥，澆漓雜醲醇。
物理有屯泰，賢愚固難倫。
感君重然諾，西郊待歸輪。
非君肯卑屈，誰復許相親。